KIRJALLINEN KYSYMYS E-4086/00 esittäjä(t): Avril Doyle (PPE-DE) komissiolle. Yrityksille aiheutuvien vaikutusten arviointi.



Virallinen lehti nro 174 E , 19/06/2001 s. 0231 - 0232



KIRJALLINEN KYSYMYS E-4086/00 esittäjä(t): Avril Doyle (PPE-DE) komissiolle (10. tammikuuta 2001) Aihe: Yrityksille aiheutuvien vaikutusten arviointi Kun otamme huomioon, että komission on toteutettava kaikista ehdotuksistaan yrityksille aiheutuvien vaikutusten arviointi, jonka laatimista edellytetään neljässä neuvoston päätöslauselmassa ja päätöksessä, ja kun pidämme mielessä, että EU:n lainsäädännön vaikutuksia koskevan yksityiskohtaisen kustannus-tehokkuusanalyysin tekemättä jättämisen kustannukset ovat huomattavat Euroopan talouselämälle, voiko komissio antaa yksityiskohtaisen selityksen siitä, miksi komission ehdotuksista ei useilla aloilla tehdä yrityksille aiheutuvien vaikutusten arviointia ja mitä konkreettisia toimia komissio toteuttaa kyseessä olevissa pääosastoissa tilanteen parantamiseksi? Voiko komissio myös toimittaa luettelon meneillään olevan lainsäädäntökauden aikana (eli heinäkuusta 1999 alkaen) toimitetuista lainsäädäntöehdotuksista, joista on tehty yrityksille aiheutuvien vaikutusten arviointi? Erkki Liikasen komission puolesta antama vastaus (20. helmikuuta 2001) Kuten arvoisa parlamentin jäsen tietää, pieniä ja keskisuuria yrityksiä (pk-yrityksiä) käsittelevä työryhmä kehitti yrityksiin kohdistuvien vaikutusten arviointijärjestelmän (BIA) vuonna 1986. Vuonna 1990 järjestelmä uudistettiin nykyisenlaiseksi. Tuolloin tapahtuneen arviointimenetelmän uudistamisen jälkeen päätettiin, että vaikutusten arviointi olisi liitettävä pakollisena yritysten kannalta merkittäviin lainsäädäntöehdotuksiin. Merkittävyyden arviointi perustuu komission lainvalmisteluyksikön ja siihen liittyvien yksiköiden yhteiseen päätökseen. Nämä komission sisäiset menettelyt ja niihin liittyvä ulkopuolisten tahojen laaja-alainen kuuleminen ovat osa komission tammikuussa 1996 antamien lainsäädäntöpolitiikkaa koskevien ohjeiden mukaista avointa politiikkaa, jota komissio noudattaa. Vaikka yrityksiin kohdistuvien vaikutusten arviointijärjestelmä on vuosien kuluessa osoittautunut hyödylliseksi arvioitaessa lainsäädännön vaikutuksia yrityksille, tietyt puutteet järjestelmässä ovat samalla tulleet ilmeisiksi. Komissio aloitti sen vuoksi syyskuussa 2000 yrityksiin kohdistuvien vaikutusten arviointia koskevan BIA- pilottihankkeen. Hanke on käynnissä helmikuuhun 2002 asti ja alustavat tulokset siitä saadaan syksyllä 2001. Hankkeen erityisenä tavoitteena on vahvistaa vaikutusten arviointimenetelmiä ja -tekniikoita, asianomaisten osapuolien kuuleminen mukaan luettuna. BIA-pilottihanketta sovelletaan vuonna 2000 ja 2001 useisiin komission työohjelmassa oleviin lainsäädäntöehdotuksiin. Lisäksi hankkeessa tutkitaan tarkemmin kustannus- ja hyötyanalyysin nykyistä käyttöä ja tarvetta käyttää kustannus- ja hyötyanalyysiä järjestelmällisemmin lainsäädäntöehdotusten vaikutusten arvioinnissa. Vaikka pilottihankkeessa keskitytään parantamaan lainsäädäntöehdotusten yrityksiin kohdistuvien vaikutusten arviointijärjestelmää, se liittyy myös laajempaan keskusteluun paremmasta sääntelystä, jota komissiossa parhaillaan käydään Lissabonin Eurooppa-neuvoston sääntely-ympäristön yksinkertaistamista koskevan yhteisen strategian mukaisesti. Samalla pohditaan mahdollisuutta sääntelyn vaikutusten entistä integroidumpaan arviointiin, johon kuuluisi vaikutusten arvioinnin koordinointi useiden alojen ja ryhmien (esim. yritykset, kuluttajat, terveys, turvallisuus ja ympäristö) kesken. Aihetta käsitellään myös eurooppalaista hallintotapaa koskevassa valkoisessa kirjassa. BIA-pilottihanke on käynnissä rinnakkain nykyisen, varsinaisen yrityksiin kohdistuvien vaikutusten arviointijärjestelmän kanssa. Sekä BIA-väline että muut komission käyttämät vaikutusten arviointikeinot rajoittuvat komission lainsäädäntöehdotuksiin. Euroopan unionin toimielimet ja jäsenvaltiot myöntävät, että perusteellinen muutos suhtautumisessa sääntelyyn koko päätöksentekoketjussa on yhteinen haaste.